Imtella' Marzu 23, 2021 Il-Prim Ministru Robert Abela qal li se jieħu l-pariri mingħand l-Avukat Ġenerali u l-Kummissarju tal-Pulizija qabel tingħata maħfra presidenzjali. Huwa qal dan f'kummenti lill-ġurnalisti b'referenza għat-tliet talbiet pendenti għall-maħfriet presidenzjali li saru fl-aħħar jiem. Dr Abela saħaq li d-deċiżjonijiet tal-maħfra presidenzjali hija responsabilità li taqa' fuq il-Prim Ministru u l-Kabinett tal-Ministri. Qal li ma jistax jifhem kif il-Kap tal-Oppożizzjoni nhar il-Ħadd wiegħed li jagħti maħfra presidenzjali lil Yorgen Fenech l-allegat mandant tal-qtil ta' Daphne Caruana Galizia, li lanqas biss għamel talba għall-proklama. Huwa qal li se jara li ssir ġustizzja b'rabta ma' dan il-każ u sostna li kull min naqas f'dan il-pajjiż hu min hu jrid iwieġeb u jitressaq quddiem il-ġustizzja.